《怀芳篇寄徐子能》
明代·陈子升

东吴繁绮会，南越贝珍丛。霜雪无论异，英华且复同。

阡阡垂柳绿，坞坞发花红。共识王孙路，俱翻少女风。

王孙少女若相望，知是君家难可忘。时闻招客山中桂，每见停骖陌上桑。

江南曲羡田田叶，卷耳诗劳采采筐。寻常游玩木兰楫，特地栖居文杏梁。

姑苏台上睋朝汉，海珠石望虎丘畔。夫差勾践几兴亡，赵尉吕嘉谁治乱。

素馨骨已化，西子魂今断。云烟响屧心，风雨花田汗。

花田古渡对羊城，无复刘王歌吹声。皎蕊空施云髻重，清葩徒结彩灯明。

金屋调音歇鹦鹉，雕盘止妒罢鸧鹒。红云终宴帷空树，赤帝司方日发英。

已知前迹成销烬，今日才华应叠进。宋玉微辞或学师，马卿工赋非徒蔺。

当今郑侨百是茂先，关西孔子添杨震。咸从郁水照衣冠，况有罗浮耸颜鬓。

罗浮海上山，珍禽相往还。百花恣栖啄，五色自斑斓。

能歌同气鸟，知止类绵蛮。鷾鸸称莫智，山侣定非顽。

葛稚安期寻不得，丹砂紫朮元虚色。荷锄漫尔掘黄精，执笏真须朝紫极。

地灵风度曲江相，天花香水曹溪释。绮思将分鲛女机，玄情每贪云母液。

佳气何氤氲，家山傍白云。栘华时共照，兰室更相薰。

不慕灌园节，惟追运甓勤。接舆无用避，植杖可同耘。

閒居商榷平生志，问姓通名更何事。欲学承蜩向丈人，讵轻求马从唐肆。

自信家乡僻更僻，莫道人间易还易。一心闭户将著书，何虑出疆难载质。

四方顾盼多佳游，同心不少向苏州。最忆知人有皋氏，从来文学记言游。

千金带墓剑，五月取薪裘。季鹰步兵号，元叹遂乡侯。

酒城石城随兴瞩，皋桥枫桥水平绿。六月凉风销夏湾，百花晴日歌春曲。

杨柳芡实信云美，莼菜鲈鱼我所欲。赤松采药已升灵，林屋取书殊不俗。

清江淡远天，荡漾采莲船。双双悲凤管，点点匝鹍弦。

周郎今日顾，子夜昔时怜。因兹艳二八，欢我客三千。

我所思兮吴地好，美人是处吟芳草。偏是江南白雪多，应知岭外梅花早。

结客君怀燕蓟地，寻姝我羡邯郸道。红尘青眼我能同，赭白斑骓君自保。

芳草长，百草芳。萋萋路边千里月，青青河畔九回肠。

兰菊佳人怀自切，芙蓉吾子隐相将。云字馀鸿雁，春衣袭鹔鹴。

遥同冠玉美，相和郁金堂。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。